Broj: 711-I-912-P-167-22/23-15-12

Zagreb, 9. svibnja 2023.

**MIROSLAV VENUS**

**ravnatelj Zavoda za javno zdravstvo Sveti Rok Virovitičko-podravske županije**

**Predmet: MIROSLAV VENUS, ravnatelj Zavoda za javno zdravstvo Sveti Rok Virovitičko-podravske županije**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) odlukom od dana svibnja 2023., u odnosu na Vas **utvrdilo kako ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je 3. ožujka 2022. na temelju neanonimne prijave otvorilo predmet protiv obveznika **Ivice Lukšića, ravnatelja Kliničke bolnice Dubrava Zagreb, Tomislava Dulibića, državnog tajnika Ministarstva zdravstva i Miroslava Venusa, ravnatelja Zavoda za javno zdravstvo Sveti Rok Virovitičko-podravske županije**, koji se vodi pod brojem Pp-167/23. U prijavi se u bitnom upućuje na članove Upravnog vijeća Hrvatskog zavoda za zdravstveno osiguranje koji tu dužnost obnašaju uz svoje primarne dužnosti te postavlja pitanje smatra li se to sukobom interesa.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona. Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima te zatražiti njegovo očitovanje.

Sukladno članku 18. stavku 1. ZSSI-a obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istog članka prospisano je da iznimno od stavka 1. obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Člankom 18. stavkom 3. ZSSI-a propisano je da Hrvatski sabor utvrđuje popis pravnih osoba od posebnog državnog interesa, na prijedlog Vlade Republike Hrvatske, dok u stavku 4. stoji da predstavničko tijelo jedinice lokalne odnosno područne (regionalne) samouprave utvrđuje popis pravnih osoba od posebnog interesa za tu jedinicu.

Uvidom u Registar obveznika koji vodi i ustrojava Povjerenstvo, utvrđeno je da dužnost ravnatelja Zavoda za javno zdravstvo Sveti Rok Virovitičko-podravske županije obnašate od 10. svibnja 2022. Povjerenstvo je nadalje utvrdilo da je Hrvatski zavod za zdravstveno osiguranje proglašen ustanovom od posebnog državnog interesa temeljem Odluke o popisu pravnih osoba od posebnog državnog interesa od 15.12.2010., Odluke o izmjenama i dopunama Odluke o popisu pravnih osoba od posebnog državnog interesa od 31.1.2014., Odluke o izmjenama i dopunama Odluke o popisu pravnih osoba do posebnog interesa od 15.5.2015. i Odluke o dopuni Odluke o popisu pravnih osoba od posebnog državnog interesa od 25.9.2015.

Povjerenstvo je dopisom od 23. siječnja 2023. od Hrvatskog zavoda za zdravstveno osiguranje zatražilo podatak obavljate li funkciju u Upravnom vijeću Hrvatskog zavoda za zdravstveno osiguranje, od kada i primaju li za članstvo u Upravnom vijeću naknadu, u kojem su je razdoblju primali i koliko ista iznosi.

Hrvatski zavod za zdravstveno osiguranje očitovao se dopisom broj 711-U-3036-Pp-167-22/23-13-3 od 17. veljače 2023. da ste imenovani članom Upravnog vijeća Zavoda Rješenjem Vlade Republike Hrvatske od 21. lipnja 2017. kao predstavnik Gospodarsko- socijalnog vijeća u Upravnom vijeću. Naknadu za rad u Upravnom vijeću u iznosu od 238,90 eura/1.800,00 kuna primali ste do prosinca 2021. godine, a od siječnja 2022. godine nemate pravo na naknadu za rad s obzirom na članak 18. stavak 2. ZSSI-a, a u svezi sa člankom 3. Zakona, navodi se u dopisu.

Budući da je Hrvatski zavod za zdravstveno osiguranje u kojem obnašate dužnost člana Upravnog vijeća proglašena ustanovom od posebnog državnog interesa, a naknadu za rad u Upravnom vijeću niste primali od siječnja 2022., Povjerenstvo Vas obavještava kako protiv Vas nije utvrdilo pretpostavke za vođenje postupka pred Povjerenstvom.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Miroslav Venus, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obvezniku
4. Pismohrana